1. **Անվտանգություն**

2020 թվականի 44-օրյա արցախյան պատերազմում մենք պարտվեցինք մինչ պատերազմը, ո՛չ թե նոյեմբերի 9-ին։

1998 թվականին ԼՂՀ ղեկավարությունն ու նրան սատարող «հայտնի ուժերը»՝ Վազգեն Սարգսյանը, Ռոբերտ Քոչարյանը եւ Սերժ Սարգսյանը, մերժեցին 1997 թվականի հաղթական խաղաղության պլանը, այսպես կոչված` փուլային լուծումը։ ԵԱՀԿ Մինսկի խմբի առաջարկած եւ Հայաստանի ու Ադրբեջանի համաձայնությունը ստացած կարգավորման այդ ծրագիրը հայկական վերահսկողության տակ էր պահելու ԼՂԻՄ-ի ողջ տարածքը եւ Լաչինի ամբողջ շրջանը (հնարավորություն կար պլանի մեջ ընդգրկելու նաեւ Քելբաջարի ամբողջ շրջանը, եթե լիներ ԼՂՀ ղեկավարության համաձայնությունը)։ Արցախը ճանաչվելու էր որպես միջազգային իրավունքի սուբյեկտ եւ Հայաստանի ու Ադրբեջանի հետ իրավահավասար հիմքով բանակցելու էր Արցախի վերջնական կարգավիճակի շուրջ։ Ադրբեջանի վերահսկողությանը վերադարձվող շրջաններում պետք է ստեղծվեր ապառազմականացված գոտի, եւ տեղակայվեին խաղաղապահ զորքեր, հաստատվեր միջազգայնորեն երաշխավորված կայուն խաղաղություն։

Հայաստանի հաջորդ ղեկավարները՝ Ռոբերտ Քոչարյանը, Սերժ Սարգսյանն ու Նիկոլ Փաշինյանը, անտեսեցին նավթային պաշարների հաշվին Ադրբեջանի ռազմական կարողությունների հզորացման հնարավորությունները, Հայաստանի երկարաժամկետ շրջափակման եւ մեկուսացման հետեւանքները, ինչպես նաեւ այն հանգամանքը, որ ղարաբաղյան հարցն ավելի նպաստավոր լուծելու հարցում աշխարհում որեւէ դաշնակից չունեինք։ Բանակցություններում ներկայացնելով առավելապաշտական եւ անիրատեսական պահանջներ՝ նրանք մերժեցին ԵԱՀԿ Մինսկի խմբի առաջարկած փուլային կարգավորումը, որի համաձայն` Արցախի վերջնական կարգավիճակի հարցի լուծումը թողնվում էր ապագա սերունդներին։ Սա ուղիղ ճանապարհ էր դեպի կործանիչ պատերազմ։

2017 թվականի ընտրություններում Հայ Ազգային Կոնգրեսը Հայաստանի միակ քաղաքական ուժն էր, որ զգուշացրեց գալիք պատերազմական աղետի մասին եւ կոչ արեց գնալ խաղաղության՝ արժանապատիվ փոխզիջման հիման վրա, առաջ քաշելով «Խաղաղություն, հաշտություն, բարիդրացիություն» կարգախոսը։

2019 թվականի հուլիսին բանակցությունների սեղանին դրվեց Մինսկի խմբի վերջին պաշտոնական առաջարկը։ Առաջարկվում էր Ադրբեջանին վերադարձնել հինգ շրջան (Աղդամ, Ֆիզուլի, Ջեբրաիլ, Կուբաթլի, Զանգելան), պահպանել հայկական վերահսկողությունը ԼՂԻՄ-ի, Լաչինի ու Քելբաջարի նկատմամբ եւ այդ հիմքի վրա կառուցել խաղաղություն՝ թողնելով Արցախի կարգավիճակի խնդրի, ինչպես նաեւ դրա հետ փոխկապակցված Լաչինի ու Քելբաջարի վերադարձի լուծումը ապագա սերունդներին։ Ադրբեջանը պետք է պաշտոնապես հրաժարվեր ապագա վեճերը բռնի ուժով լուծելու իրավունքից։ Որպես հավելյալ երաշխիք պետք է տեղակայվեին խաղաղապահ զորքեր։ Նիկոլ Փաշինյանը մերժեց առաջարկվող պլանը, հրաժարվեց դրա իրականացման բանակցություններից ե՛ւ պատերազմից առաջ, ե՛ւ պատերազմի ընթացքում։ Արդյունքում ստացանք նոյեմբերի 9-ի նվաստացուցիչ զինադադարը, որի հետեւանքով Հայաստանն ու Արցախը զրկվեցին բոլոր նախորդ նվաճումներից, կորցրինք Շուշին, Հադրութը եւ վերահսկողությունը Լաչինի միջանցքի նկատմամբ։ Զոհվեցին եւ հաշմանդամ դարձան հազարավոր երիտասարդներ, անթիվ ու անհամար են բարոյական, հոգեբանական եւ տնտեսական կորուստները։

Հայ Ազգային Կոնգրեսը միշտ էլ զգուշացրել է առավելապաշտության, արկածախնդրության եւ ազգային սնապարծության կործանարար հետեւանքների մասին։ Նիկոլ Փաշինյանի կառավարությունն այդ ամենին ավելացրեց միջազգային քաղաքականության բնագավառում կատարյալ տգիտությունը, ռազմավարական հաշվարկի իսպառ բացակայությունը, կառավարման կազմակերպական ունակությունների սնանկությունը։

Այսօր ունենք ջախջախված բանակ, քայքայված տնտեսություն։ Սահմանների պաշտպանության գլխավոր երաշխավորը դարձել է Ռուսաստանը։ Չլուծված ղարաբաղյան հակամարտությունը շարունակում է պայթյունավտանգ վիճակում պահել տարածաշրջանը։ Հայաստանի ժողովուրդը կորցրել է ապահովության զգացումը եւ զանգվածաբար դիմում է արտագաղթի։

2020 թվականի նոյեմբերի 9–ի հայտարարությունն ընդամենը հաստատել է զինադադար։ Չկա հաստատուն խաղաղություն։ Աշխարհը, ներդրողները դեռ ազդակ չեն ստացել հակամարտող կողմերից՝ զինված հակամարտության սպառման մասին։ Ըստ էության, ստեղծվել է «ո՛չ պատերազմ, ո՛չ խաղաղություն» իրավիճակ։

Մեր առաջնային գործն է լինելու անվտանգության վերականգնումը, տարածաշրջանային կայունության ապահովումը եւ ղարաբաղյան հակամարտության աստիճանական կարգավորումը, բոլոր հարեւան երկրների հետ հարաբերությունների կարգավորումը։ Հետեւաբար, մեր քաղաքականությունը խարսխված է լինելու հետեւյալ ուղղությունների վրա.

* 1. Ռուսաստանի հետ ռազմավարական շահերի ներդաշնակման եւ համատեղ ծրագրերի իրականացման նպատակով պետք է ստեղծել ինստիտուցիոնալ համակարգ, որը կհամակարգի այդ ուղղությամբ ԱԳՆ-ի, Անվտանգության խորհրդի, կառավարության տարբեր գերատեսչությունների գործունեությունը։ Հաշվի առնելով Ռուսաստանի շահագրգռությունը տարածաշրջանային անվտանգության բալանսի վերականգնման ուղղությամբ, պետք է անհապաղ համատեղ աշխատանք սկսել հայոց բանակի վերածննդի եւ վերազինման, այդ թվում` Հայաստանում ռազմական նոր տեխնոգիաների հիման վրա համատեղ արտադրական հզորություններ ստեղծելու ուղղությամբ։
  2. Ռուսաստանի եւ Մինսկի խմբի այլ համանախագահների օգնությամբ պետք է ներգրավվել Ադրբեջանի հետ վստահության կառուցման միջոցառումների (Confidence Building Measures) բանակցությունների մեջ՝ նպատակ դնելով այնպիսի փոխզիջումային քայլերի մշակումն ու իրականացումը, որոնք կստեղծեն երկու պետությունների միջեւ վստահության բավարար պաշար՝ Զինված հակամարտության դադարեցման մասին պայմանագրի ստորագրման համար։ Կնքելով պայմանագիրը՝ հակամարտող կողմերը կստանձնեն ուժի կիրառման եւ ուժի կիրառման սպառնալիքից հրաժարվելու միջազգային պարտավորություն, կամրապնդեն հակամարտության գոտում տեղակայված խաղաղապահ զորքերի մանդատը, կվերացնեն հաղորդակցման ու տրանսպորտի ուղիների գործածության բոլոր արգելանքները, կստեղծեն Արցախի ժողովրդի համար անվտանգ ապրելու, ինքնակառավարում իրականացնելու, տնտեսության զարգացման եւ միջազգային ներդրումների հնարավորություններ։ Զինված հակամարտության դադարեցման պայմանագրի հիման վրա խաղաղություն հաստատելուց հետո՝ պետք է սկսվի վստահության կառուցման միջոցառումների բանակցությունների երկրորդ, երկարաժամկետ փուլը, որի վերջնական նպատակը պետք է լինի ինքնորոշման իրավունքի հիման վրա Արցախի վերջնական իրավական կարգավիճակի սահմանումը, առաջին փուլում չլուծված մյուս վիճահարույց հարցերի կարգավորումը։
  3. Հայաստանի արտաքին քաղաքականության առանցքը պետք է դառնա համաշխարհային տնտեսական համակարգի հետ ինտեգրացիան։ Հայաստանը պետք է շարունակի իր համագործակցությունը Եվրոպական Միության, Միացյալ Նահանգների եւ միջազգային ֆինանսական կազմակերպությունների հետ ազատական բարեփոխումների ապահովման բնագավառում, միաժամանակ գործուն աշխատանք տանի Հայաստանը տրանսպորտի ու հաղորդակցման մայրուղի դարձնելու եւ խոշոր այլ ենթակառուցվածքային պրոյեկտներ իրականացնելու ուղղությամբ՝ այնպիսի երկրների հետ, ինչպիսիք են Ռուսաստանը, Վրաստանը, Իրանը, Չինաստանն ու Հնդկաստանը։

1. **Սահմանադրություն**

Կայացած ժողովրդավարություններում գործում է կառավարման սահմանադրական մոդելի կայունության, անփոփոխելիության սկզբունքը, որը թույլ է տալիս իշխանության համար պայքարի կանոնները զերծ պահել քաղաքական ուժերի ոտնձգություններից եւ սահմանադրական փոփոխությունները որպես իշխանության պահպանման գործիք օգտագործելուց։ Նախագահական-խորհրդարանական (կիսանախագահական) կառավարման մոդելն ընդունել է Հայաստանի առաջին խորհրդարանը 1991 թվականին՝ լիակատար կոնսենսուսի հիման վրա եւ ընդունման պահից ի վեր ապացուցել է քաղաքական ճգնաժամեր հաղթահարելու եւ պատերազմական վիճակում արդյունավետ կառավարելու կարողությունը։

Խորհրդարանական կառավարման գործող Սահմանադրությունը մշակվել է նախկին ռեժիմի ու նրա պարագլխի իշխանությունը հավերժացնելու նպատակով եւ 2015 թվականին «ընդունվել է» 500 հազար քվեների կեղծումով, բայց քվեարկության իրական արդյունքներով մերժվել է Հայաստանի քաղաքացիների ճնշող մեծամասնության կողմից: Ժողովրդավարության կայացման երկարաժամկետ շահերից է բխում հայ ժողովրդին պարտադրած այդ «փորձից» հրաժարվելը եւ վերադարձը դեպի ակունք։

Խորհրդարանական կառավարումն ընդհանրապես հղի է մշտական քաղաքական ճգնաժամերով, քաղաքական համակարգի օլիգարխացմամբ եւ քաղաքական կոռուպցիայի ծաղկմամբ։ Ինչպես ցույց տվեց 44-օրյա պատերազմը, դրան հաջորդող խոր քաղաքական ճգնաժամը, խորհրդարանական կառավարման համակարգն ի վիճակի չէ լուծելու պետության առջեւ ծառացած խնդիրները եւ հղի է կառավարման ճգնաժամով, ինչը կարող է կործանարար լինել պետության համար: Խորհրդարանական համակարգին անցնելուց հետո տեղի են ունենում արդեն երկրորդ արտահերթ ընտրությունները, ինչը նույնպես վկայում է Հայաստանի պայմաններում այդ համակարգի անկայունության մասին։ Դրա հետեւանքների մասին Հայ Ազգային Կոնգրեսը զգուշացրել է 2015 թ. սկսած, իսկ 2018 թ. իշխանափոխությունից հետո կոչ է արել հրատապ կարգով անցում կատարել կառավարման կիսանախագահական համակարգին:

Հետեւաբար, սահմանադրական փոփոխությունների առաջնային խնդիրը պետք է դառնա կիսանախագահական (նախագահական-խորհրդարանական) կառավարման մոդելի շուտափույթ վերականգնումը, ինչը կապահովի քաղաքական կայունությունը, անվտանգությունը եւ քաղաքական ու տնտեսական համակարգի բարեփոխման ներուժը։ Մյուս կողմից, դրանով վերջ կդրվի կառավարման սահմանադրական մոդելի կամայական փոփոխությունների պրակտիկային, եւ կվերահաստատվի կառավարման սահմանադրական մոդելի կայունության կարեւորագույն գաղափարախոսությունը։

Հետեւաբար, անհրաժեշտ է երկու տարվա ընթացքում իրականացնել Սահմանադրական հանրաքվե` վերադառնալով կիսանախագահական կառավարման համակարգին: Նոր Սահմանադրությամբ, հաջորդ մեկ տարվա ընթացքում, նախատեսված կարգով պետք է անցկացնել հանրապետության Նախագահի ընտրություններ:

1. **Տեխնոլոգիաներ**

Պատմության մեջ որեւէ ազգ կարողացել է կանգնել բարգավաճման եւ տնտեսական զարգացման կայուն ուղու վրա՝ յուրացնելով առաջավոր տեխնոլոգիաներ եւ նրանց հիման վրա համաշխարհային շուկայում հասնելով մրցակցային առավելությունների։ Այդ սկզբունքն առավել զորեղ է գործում ժամանակակից աշխարհում, որում նոր տեխնոլոգիաների ստեղծման տեմպն ու ուղղությունների ծավալը արագանում են օրեցօր։

ՏՏ արդյունաբերության սրընթաց զարգացումը նախադրյալներ է ստեղծում Հայաստանի տնտեսության արատավոր շրջափակումային մոդելի վերափոխման եւ նոր առաջատար տնտեսական մոդելի ստեղծման հեռանկարի համար։ Ժամանակակից հեռահաղորդակցման տեխնոլոգիաների պայմաններում ՏՏ արդյունաբերությունը չի ենթադրում արտադրանքի եւ անձնակազմի տեղափոխման հետ կապված նշանակալի փոխադրման ծախսեր, հնարավոր է դառնում հայաստանակենտրոն եւ համաշխարհային ՏՏ համայնքի հետ փոխկապակցված մասնագիտացված էկոհամակարգի ստեղծումը։

Ցավոք, Հայաստանում ՏՏ արդյունաբերության զարգացման գործում պետությունը դեռեւս ինստիտուցիոնալ լուրջ ներդրում եւ մասնակցություն չի ունեցել։ Այդ խնդիրը լուծված չէ նաեւ այսօր` չնայած Բարձր տեխնոլոգիական արդյունաբերության նախարարության ստեղծմանը։ Կառավարության աջակցությունը ՏՏ արդյունաբերության զարգացմանն` առայժմ սահմանափակվել է դրամային աննշան պետական աջակցությամբ, որն օգտագործվել է հիմնականում ցուցահանդեսների, ստարտափների մրցույթների եւ պարգեւատրումների, դասընթացների կազմակերպման համար։

Հայ Ազգային Կոնգրեսը առաջարկում է ՏՏ եւ այլ բարձր տեխնոլոգիաների արդյունաբերության զարգացման քաղաքականություն, որոնց իրագործումը կապահովի գիտելիքահեն եւ տեխնոլոգիահեն արդյունաբերության աճի տեմպերի էական բարձրացում, թույլ կտա Հայաստանին` ժամանակակից տեխնոլոգիաների տարբեր ուղղություններով դուրս գալ առաջատար դիրքերի եւ նպաստել ամբողջ տնտեսության շեշտակի ընդհանուր աճին, մեղմելով շրջափակման բացասական հետեւանքները։ Այդ նպատակների իրագործման համար պետք է իրականացնել բարձր տեխնոլոգիաներին պետական աջակցության քաղաքականություն` հետեւյալ ուղղություններով.

* 1. Սկսել իրականացնել Բարձր տեխնոլոգիաների բնագավառում ճեղքումային տեխնոլոգիական լուծումների վրա աշխատող ձեռնարկությունների գիտահետազոտական եւ զարգացման (R&D) աշխատանքների պետական ֆինանսավորում, 2021-2022 թվականներին հատկացնելով այդ նպատակների համար 50 մլրդ դրամ, աստիճանաբար հասցնելով ֆինանսավորման ծավալը տարեկան ՀՆԱ-ի 1 տոկոսի։ Այդ միջոցների օգտագործման ուղղությունները որոշելու նպատակով, ստեղծել կառավարությանը կից միջգերատեսչական Բարձրագույն տեխնոլոգիական խորհուրդ՝ ԲՏԱՆ, ԿԳՄԵՍ, ԷՆ եւ ՊՆ նախարարությունների մասնակցությամբ:
  2. Ստեղծել պետություն-մասնավոր գործընկերություն (PPP)՝ օրենքի հիման վրա գործող պետական բաժնեմասով տեղեկատվական եւ այլ բարձր տեխնոլոգիաների զարգացմամբ զբաղվող ձեռնարկություններ, որոնք կկենտրոնանան արհեստական ինտելեկտի, նանոտեխնոլոգիայի եւ ռազմավարական նշանակություն ունեցող այլ տեխնոլոգիաների զարգացման եւ կիրառման վրա, մասնավորապես ռազմարդյունաբերական նպատակներով։
  3. Հիմնել Հայաստանում լիթիումային գերմարտկոցների խոշորածավալ արտադրություն եւ սկսել էներգետիկ համակարգի աստիճանական անցումը դեպի էներգիայի արտադրության նորագույն «բաշխված» տեխնոլոգիաները։ Արեւային եւ քամու էներգիայի, ինչպես նաեւ գերմարտկոցների օգտագործմամբ, ընդհանուր էլեկտրացանցին զուգահեռ աշխատող անկախ այդ համակարգի ստեղծումը թույլ կտա էապես բարձրացնել Հայաստանի էներգետիկ համակարգի անվտանգությունը։
  4. Բացել Հայաստանը ֆինանսական եւ տվյալների կառավարման նորագույն տեխնոլոգիաների համար, ինչպիսիք են բլոքչեյնը եւ գաղտնարժույթները (կրիպտովալյուտաները): Այս նպատակով վերացնել Կենտրոնական Բանկի կողմից արհեստական ու ապօրինի ճնշումները եւ արգելանքները, որոնք կիրառվում են հայաստանյան բանկերի նկատմամբ` կրիպտոբորսաների հաշիվների սպասարկման գործում, օրենքով կարգավորել գաղտնարժույթների հետ կապված թվային տնտեսությունը։ Օրենսդրորեն հնարավորություն ստեղծել ստարտափների համար` կազմակերպելու ներդրումային ֆինանսների ներգրավումն այնպիսի ժամանակակից միջոցներով, ինչպիսիք են «հանրային ֆինանսավորումը» (crowdfunding), «սկզբնական դրամական առաջարկը» (Initial Coin Offering), «արժեթղթային ժետոնի առաջարկը» (Security Token Offering), «սկզբնական բորսայական առաջարկը» (Initial Exchange Offering)` այնպիսի կարգավորմամբ, որը կբացառի խարդախության հնարավորությունները։ Հայաստանի ներդրումային մթնոլորտը եւ կապիտալի շուկան ներդրողների համար վստահելի ու թափանցիկ դարձնելու նպատակով, սկսել աշխատանքները բլոքչեյն տեխնոլոգիայի կիրառման համար այնպիսի հաստատություններում, ինչպիսիք են կադաստրի պետական կոմիտեն, կենտրոնական դեպոզիտարիան, պետական ռեգիստրը, դատարանները։
  5. Հայաստանում ընդունել Էստոնիայում հաջողությամբ կիրառված էլեկտրոնային կացության մոդելը (e-Residency), որը կստեղծի թվային գործարարության թափանցիկ ու գրավիչ միջավայր եւ թույլ կտա օտարերկրյա, առաջին հերթին` սփյուռքահայ, ձեռնարկատերերին Հայաստանում առցանց ստեղծել եւ կառավարել ընկերություններ Եվրասիական տնտեսական միության շուկայի հասանելիությամբ, կառուցել հայաստանակենտրոն բիզնես համայնք` գլոբալ սփռումով եւ հեշտացնել ներդրումները Հայաստանի ՏՏ ոլորտում։
  6. Անմիջապես միջոցներ ձեռնարկել Հայաստանի եւ Արցախի հեռուստահաղորդակցական համակարգում 5G օպերատոր ներգրավելու համար, նախապատրաստելով անհրաժեշտ հաճախականությունների հատկացման եւ լիցենզավորման գործընթացն ու ընթացակարգերը։
  7. Էապես խորացնել էլեկտրոնային կառավարումը (e-governance), դիմաճանաչողության տեխնոլոգիայի հիման վրա ստեղծել տվյալների ընդհանուր շտեմարաններ, էապես բարձրացնելով կառավարման արդյունավետությունը եւ համակարգումը, միաժամանակ կրճատելով բյուրոկրատիզմը։
  8. Խստացնել մտավոր սեփականության պաշտպանության օրենսդրությունը ու իրավակիրառումը, կտրուկ բարձրացնել էկոնոմիկայի նախարարության մտավոր սեփականության գործակալության ֆինանսավորումը, նպատակ ունենալով այն վերակառուցել, ընդգրկելով բարձրորակ մասնագետների մեծ անձնակազմ, որը նոր մակարդակի վրա կբարձրացնի հայաստանցի, այնպես էլ այլ երկրների նորարարների արտոնագրերի (պատենտների) պաշտպանությունը Հայաստանում եւ ամբողջ աշխարհում, անհրաժեշտ տեխնիկական եւ խորհրդտվական օգնություն կտրամադրի «բացարձակ նորարության» միջազգային ստանդարտն ապահովելու համար:
  9. Ազատականացնել արտաքին տնտեսական գործունեությունը և ՏՏ ոլորտների սպառողական հարաբերությունները, թեթևացնելով արժութային կարգավորման սահմանափակումները։ Օրենսդրորեն թույլ տալ, որ էլեկտրոնային առևտրում արտերկրից ընդունվող վճարումները կատարվեն արտարժույթներով` էապես կրճատելով դրամի փոխարկելիության կոմիսիոն գանձումները։
  10. ՏՏ բնագավառում ռազմարդյունաբերության, էլեկտրոնային կառավարության, էլեկտրոնային արդարադատության զարգացման նպատակով տրամադրվող պետպատվերների համար կազմակերպվող մրցույթներում բացառել հայաստանյան ՏՏ ընկերությունների համար ի սկզբանե աննպաստ, միաժամանակ արտասահմանյան ընկերություններին մրցակցային առավելություններ տվող չափանիշների կիրառումը։
  11. Օրենսդրորեն նպաստել ՏՏ ոլորտի տարբեր մասնագիտացված բիզնեսային խմբերի շահերը պաշտպանող ասոցիացիաների ստեղծմանը եւ այդ կազմակերպությունների հետ պետական կառավարման մարմինների արդյունավետ եւ կանոնավոր խորհրդակցական կապի հաստատմանը։
  12. Նախկինում էլեկտրոնիկայի արտադրության գործարանների լքված շենքերում իրականացնել միկրո ՏՏ-պարկերի ստեղծման ծրագիր` խթանելով էլեկտրոնային արդյունաբերության զարգացումը մարզերում։
  13. Տուրիզմի զարգացման ծրագրերում շեշտադրում կատարել այնպիսի հյուրանոցների, բիզնես հանդիպավայրերի եւ սպասարկման ենթակառուցվածքի զարգացման վրա, որը թույլ կտա Հայաստանը դարձնել ՏՏ եւ բարձր այլ տեխնոլոգիական համաշխարհային համայնքի համար քննարկումների, կոնֆերանսների եւ հանդիպումների համար նշանակետ հավաքատեղի։
  14. Ակտիվ մասնակցությամբ միջազգային կոնֆերանսներին եւ ցուցահանդեսներին եւ հայաստանայան ընկերություններին աջակցությամբ նպաստել Հայաստանի բրենդինգին՝ որպես առաջատար տեխնոլոգիական տերության։

1. **Տնտեսական մեկուսացման վերացում**

Հայաստանի տնտեսական զարգացման գլխավոր խոչընդոտներից մեկն է երկրի մեկուսացվածությունը տնտեսապես զարգացած համաշխարհային կենտրոններից եւ համաշխարհային շուկայի բեռնափոխադրումների մայրուղիներից։ Խնդրի մի մասը կապված է Ադրբեջանի ու Թուրքիայի հետ դեռեւս չլուծված հակամարտության հետ, որի կարգավորումը կարող է բացել Հայաստանի համար «Արեւմուտք-Արեւելք» տնտեսական առանցքը։ Հայաստանը, սակայն, չի կարող շարունակել կախված մնալ հակամարտության մեջ ներգրավված մյուս երկրների քմահաճույքներից։ Հակամարտության կարգավորման տեսակետից կարեւոր է Հայաստանի տարածքով անցնող «Հյուսիս-Հարավ» տրասպորտային միջանցքի ստեղծումը կամ նման հեռանկարի նախապատրաստումը, ինչն էապես կթուլացնի Ադրբեջանի ու Թուրքիայի կողմից խաղաղության պայմաններ թելադրելու կարողությունը։ Դրանից բացի, եթե անգամ բացվեն Ադրբեջանով ու Թուրքիայով հաղորդակցման ուղիները, «Հյուսիս-Հարավ» միջանցքի ստեղծումը Հայաստանի համար ունի ռազմավարական, քաղաքական ու տնտեսական նշանակություն՝ զարգացման նոր հնարավորություններ ստեղծելու եւ Հայաստանի տնտեսական անկախությունն ապահովելու տեսանկյունից։

«Հյուսիս-Հարավ» համահաղորդակցական միջանցքի ստեղծման բաղադրիչներն են լինելու երկաթուղին եւ ավտոմոբիլային ճանապարհը: Նախագծի իրականացումը ենթադրում է Սեւան-Սիսիան-Մեղրի հատվածում՝ երկաթուղու, իսկ Սիսիան-Լիճք-Մեղրի հատվածում՝ ժամանակակից ավտոմոբիլային ճանապարհի կառուցումը։ Պետք է ստեղծվեն նաեւ հզոր լուսամալուխային կապուղի եւ դրա հետ կապված տվյալների կենտրոններ, որոնք առանցքային նշանակություն ունեն էլեկտրոնային կոմերցիայի եւ ժամանակակից աշխարհում տնտեսական դիրքեր գրավելու համար։

1. **Տնտեսության խրախուսում**

Պատերազմից հետո ստեղծված իրավիճակը թելադրում է նոր մոտեցումներ տնտեսական քաղաքականության մեջ՝ առաջնային դարձնելով տնտեսության խթանումը։ Ըստ այդմ, անհրաժեշտ ենք համարում հետեւյալ քայլերի իրականացումը.

* 1. Արմատախիլ անել կոռուպցիան
     1. Կիրառել կոռուպցիայի դեմ ՄԱԿ-ի կոնվենցիայի 20-րդ հոդվածը հետադարձ ուժով` սկսած 1991 թվականից, եւ պետբյուջե վերադարձնել ապօրինի հարստացմամբ ձեռքբերված միջոցները։
     2. Հիմնավորապես վերանայել բարձրաստիճան պաշտոնատար անձանց եւ պետական այլ ծառայողների եկամուտների հայտարարագրման համակարգը` կիրառելով միջազգային պրակտիկայում լայնորեն տարածված հայտարարագրված եկամուտների եւ իրական ունեցվածքի համեմատական վերլուծության չափորոշիչները։
     3. Բացառել պետական մարմիններում արտաբյուջետային միջոցների ձեւավորումն ու օգտագործումը։
     4. Հստակ տարանջատել իշխանությունն ու խոշոր գործարարությունը. օրենսդրորեն սահմանել, որ պետական պաշտոն ստացած խոշոր ձեռնարկատիրոջ բիզնեսը հանձնվում է պետական կառավարման։
     5. ՀՀ ողջ օրենսդրությունը մաքրել կոռուպցիոն ռիսկեր պարունակող բարդ եւ խճճող ձեւակերպումներից` գործարար համայնքն ու քաղաքացուն ազատելով օրենսդրական թակարդներից: Այսուհետ բոլոր օրենքները, կառավարության որոշումներն ու այլ իրավական ակտերն ընդունել միայն կոռուպցիոն ռիսկերի բացակայության վերաբերյալ փորձագիտական եզրակացության առկայությամբ:
  2. Վերացնել ոչ բնական մենաշնորհները, երաշխավորել մրցակցային հավասար պայմաններ բոլոր տնտեսվարողների համար
     1. Ընդունել հակամենաշնորհային քաղաքականության նոր օրենսդրություն, վերանայել եւ ընդլայնել տնտեսական մրցակցության պաշտպանության պետական հանձնաժողովի գործառույթներն ու լիազորությունները։
     2. Տնտեսական գործունեության ցանկացած ոլորտում որեւէ ընկերության մասնաբաժինը, բացառությամբ բնական մենաշնորհների, սահմանափակել շուկայի 33.33%-ի չափով: Սահմանափակումը պարտադիր կիրառել լայն սպառման ապրանքների շուկաների համար, իսկ այլ շուկաների վրա տարածել օրենքով։
     3. Պետական բյուջե մուտքագրել ոչ թե մենաշնորհային հասույթի 2 տոկոսը, այլ 10 եւ ավելի բարձր տոկոսը՝ այն հաշվով, որպեսզի գանձվի ստացված մենաշնորհային շահույթի 50-95 տոկոսը։
     4. Օրենսդրորեն հստակ տարանջատել մեծածախ ու մանրածախ առեւտուրը` որպես գործունեության առանձին տեսակներ, արգելելով որեւէ տնտեսվարողի կողմից դրանց միաժամանակյա գործածումը։
     5. Խստորեն կանոնակարգել սուպերմարկետների գործունեությունը։ Յուրաքանչյուր ծրագրային ժամանակահատվածի համար սահմանել դրանց ցանցային կետերի ստեղծման նորմատիվներ, առաջ քաշել որոշակի վայրերում դրանց տեղադրման պահանջներ։ Մինչեւ օրենսդրական նոր պահանջների սահմանումը, ստեղծված սուպերմարկետների համար նախատեսել երեկոյան ժամերի աշխատանքի սահմանափակումներ: Դրա հետ մեկտեղ՝ փոքր խանութների կենսագործունեությունն ապահովելու համար, խոշոր քաղաքներում պարբերաբար անցկացնել պարենամթերքի վաճառքի մոբիլ տոնավաճառներ՝ հարկումների կամ պարտադիր վճարումների ցածր մակարդակով։
     6. Պետական գնումների մասին ՀՀ օրենսդրությունը լրամշակել այն հաշվով, որպեսզի գնումների գործարքների զգալի մասն իրականացվի ՓՄՁ-երի եւ գյուղացիական տնտեսությունների միջոցով։
     7. Մշակել հակադեմպինգային օրենսդրություն, որով, մասնավորապես, «ինքնարժեք+ողջամիտ շահույթ» սկզբունքի կիրառմամբ կբացառվի «գնային պատերազմը» տնտեսվարողների միջեւ:
  3. Վարել գործարարության խրախուսման քաղաքականություն, սահմանափակել պետության միջամտությունը բիզնեսին, ձեւավորել բարենպաստ միջավայր ներդրումների համար
     1. Անհրաժեշտ է վերանայել գործարարության նկատմամբ վերաբերմունքի փիլիսոփայությունը. դա պետք է դիտարկվի ոչ միայն որպես պետական եկամուտների ապահովման աղբյուր, այլեւ նախեւառաջ` որպես երկրի զարգացման ու հզորացման, քաղաքացիների բարեկեցության ապահովման գլխավոր գործոն։
     2. Հարկային ռեժիմը պետք է կայուն լինի յուրաքանչյուր երեք տարվա կտրվածքով: Բացառել այդ ժամանակահատվածում հարկային վճարումների ավելացում կամ հարկային ռեժիմի ծանրացում նախատեսող օրենսդրական փոփոխությունները։
     3. Կիրառել բիզնես-պետություն հարաբերություններում փոխադարձ վստահության վրա հիմնված հարկային վարչարարություն` «չխանգարել» սկզբունքով: Հարկային վարչարարությունը պետք է նպատակաուղղված լինի ոչ այնքան ֆիսկալ արդյունքների, որքան սահմանված խաղի կանոնները բոլորի կողմից պահպանելու երաշխավորմանը: Վերացնել հարկային պլանային ստուգումների պրակտիկան, դրանք կատարել միայն ուսումնասիրությունների արդյունքում եւ օպերատիվ տվյալների հիման վրա ձեռք բերված էական խախտումների վերաբերյալ տեղեկատվության առկայության պարագայում: Տնտեսվարողներին տալ արձանագրված տուգանքները տարաժամկետ վճարելու հնարավորություն: Նորաստեղծ բիզնեսի թույլ տված առաջին խախտումները դիտարկել որպես թերություն` սահմանափակվելով զգուշացումներով:
     4. Լիովին պարզեցնել հարկային եւ մաքսային համակարգը, հարկատեսակների թիվը 15-ից իջեցնել 6-ի (շահութահարկ, եկամտահարկ, ակցիզային հարկ, ավելացված արժեքի հարկ, տեղական հարկ, ինչպես նաեւ մաքսատուրք): Շրջանառության հարկը կիրառել միայն որպես փոխարինող հարկ:
     5. Նախատեսել Ավելացված արժեքի հարկի աստիճանական` պետական եկամուտների աճին համամասնորեն իջեցում մինչեւ 15 տոկոս: Սահմանել, որ արտահանվող ապրանքների ու ծառայությունների համար վճարված ԱԱՀ-ի` պետության կողմից վերադարձի ուշացումը ենթակա է տուգանքի: ԱԱՀ-ի հաշվարկումն ու վճարումը կախվածության մեջ դնել ոչ թե ապրանքների ներկրման փաստից, այլ գործունեության արդյունքներից: Սպասարկման ծառայությունները ազատել ԱԱՀ-ից, նրանց համար սահմանելով հարկման այլ կարգ:
     6. Մաքսային հսկիչ գները սահմանել նվազագույն սակագնով:
     7. Բացառել տնտեսվարողներին շրջանառու միջոցներից զրկող գերավճարների գանձման պրակտիկան:
     8. Անհետաձգելի խնդիր համարել պետության վերահսկողությամբ 5-10 մեծածախ գյուղատնտեսական շուկաների ստեղծման ծրագիրը:
     9. Առնվազն 10 անգամ կրճատել գործունեության թույլտվություն ստանալու տեսակների ցանկը։
     10. Ներդրումների խրախուսման նպատակով, 1-5 միլիոն ԱՄՆ դոլարի հասնող ներդրում կատարած ընկերություններին 2 տարով, իսկ 5 միլիոնից ավելի ներդրում կատարածներին՝ 5 տարով ազատել շահութահարկից: Վերաներդրվող շահույթը նույնպես ազատել շահութահարկից: Ինովացիոն բիզնեսն ազատել շահութահարկից առաջին 2 տարիների համար, հետագա 5 տարիներին այդ գումարները բյուջե մուծելու պայմանով։
     11. Գյուղատնտեսական բոլոր ռեգիոններում ձեւավորել 20 տոկոս պետական մասնակցությամբ գյուղատնտեսության սպասարկման ագրոկայաններ (ներառյալ` մեքենատրանսպորտային պարկը)` հետագայում պետական բաժնեմասը վաճառելու եւ գյուղացիական կոոպերատիվներ հիմնելու նպատակով:
     12. Հիմնել օտարերկրյա ներդրողներին ՀՀ-ում ուղղորդող պետական֊մասնավոր ընկերություն եւ հստակեցնել տարբեր կառույցների (ANIF, Enterprice Armenia) գործառույթները։
     13. Կասեցնել տնտեսական հանցագործությունների քրեականացման գործընթացը։
  4. Էապես կրճատել ստվերային տնտեսությունը
     1. Ստվերային տնտեսության կրճատման գլխավոր պայմանը` գույքի եւ եկամուտների հայտարարագրման համընդհանուր համակարգի ներդրումն է: Ստվերի դեմ պայքարից զատ, այդ համակարգն ապահովում է եկամուտների հարկման արդարությունը եւ նպաստում է լարվածության մեղմմանը` սոցիալական ծայրահեղ բեւեռացվածության պայմաններում: Միաժամանակ, մինչեւ եկամուտների հայտարարագրման համընդհանուր համակարգի ներդրումը, անհրաժեշտ է եկամտահարկի հարկման բազան նվազեցնել օրենքով սահմանված նվազագույն աշխատավարձի չափով:
     2. Առաջիկա երեք տարիներին հասնել Հարկեր/ՀՆԱ 23 տոկոսի, իսկ հինգ տարվա կտրվածքով՝ մինչեւ 25 տոկոսի հարաբերակցությանը։
     3. Վարել արտահանման խրախուսման հարկաբյուջետային եւ դրամավարկային քաղաքականություն։
     4. Ստեղծել արտահանման զարգացման նախարարություն, որի գլխավոր խնդիրները կլինեն համաշխարհային տնտեսության զարգացման միտումների վերլուծությունը, տեղական արտադրանքի իրացման շուկաների ուսումնասիրությունը, խորհրդատվությունների տրամադրումը, արտահանման խթանման օրենսդրական նախագծերի մշակումը:
     5. Ձեւավորել արտաքին առեւտրի եւ ներդրումների պետական բանկ` արտահանման վրա հիմնված արտադրությունները եւ Հայաստանում երկարաժամկետ ներդրումները վարկավորելու գործառույթով:
     6. Վարել դրամավարկային այնպիսի քաղաքականություն, որը բացառում է դրամի արհեստական արժեւորումը եւ ուղղված է արտահանման խրախուսմանը:
  5. Առանձնահատուկ բնագավառներում իրականացնել հետեւյալ ռազմավարական հեռանկարային ծրագրերը
     1. Նկատի ունենալով Հայաստանում քիմիական արդյունաբերության առկա տեխնիկական հզորությունները, գիտական եւ կադրային կարողությունները, «Նաիրիտի», Վանաձորի քիմմանրաթելերի եւ Երեւանի քիմռեակտիվների գործարանների հետ կապված խնդիրները, մշակել պետության մասնակցությամբ ներդրումային ծրագիր` այդ բազայի հիման վրա գազի հումքով պլաստմասե առարկաների եւ պարարտանյութերի արտադրություն զարգացնելու համար:
     2. Հաշվի առնելով Հայաստանի էներգակախվածության հաղթահարման կենսական նշանակությունը, վարել այլընտրանքային էներգետիկայի զարգացման քաղաքականություն՝ հիմնված արեւային, հողմային եւ ստորգետնյա ջրային ռեսուրսների էներգետիկ հզորությունների վրա: Նպատակ դնել վերականգնվող էներգառեսուրսների հաշվին արտադրվող էլեկտրաէներգիայի տեսակարար կշռի ավելացումը տարեկան 4 տոկոսային կետով:
     3. Զբոսաշրջությունը դիտարկել որպես ռազմավարական զարգացման ուղղություն եւ այդ նպատակով՝
        1. Հարկային գործիքների կիրառմամբ էապես կրճատել «Զվարթնոց» օդանավակայանի կողմից մատուցվող սպասարկման ծախսերը` ավիափոխադրումների ծառայությունների արժեքն էապես նվազեցնելու նպատակով։
        2. Առաջիկա 10-15 տարիներին հյուրանոցների կառուցումը ազատել հարկերից, իսկ գործունեության առաջին 5 տարիների համար սահմանել նվազագույն հարկեր։
        3. Վերականգնել Երեւանի, Գյումրու, Գորիսի եւ մյուս բնակավայրերի հին թաղամասերը։
        4. Ձեւավորել զբոսաշրջության զարգացման համար անհրաժեշտ մյուս ենթակառուցվածքները։
        5. Հատուկ աջակցության առարկա դարձնել բժշկական զբոսաշրջության զարգացման համար անհրաժեշտ ենթակառուցվածքների ստեղծումը։

1. **Ինտեգրացիա**

Հայաստանը պետք է ակտիվորեն հետապնդի համաշխարհային տնտեսական համակարգի մեջ ինտեգրացման քաղաքականություն, մասնակցի գլոբալ ու տարածաշրջանային նախագծերի իրականացմանը, զարգացնելով հաղորդակցման ուղիները եւ ընդգրկվելով խոշոր ենթակառուցվածքային ու արտադրական նախագծերի մեջ Ռուսաստանի, Վրաստանի, Իրանի, Չինաստանի, Հնդկաստանի, Բուլղարիայի եւ ԵՄ այլ երկրների, Միջին Արեւելքի երկրների հետ: Խիստ կարեւոր է նաեւ ներհանրապետական հաղորդակցման ուղիների վերակազմավորումն անվտանգության ապահովման ու ռազմավարական բնույթի խնդիրների լուծման համար:

Հայաստանը պետք է շարունակի համագործակցությունը Եվրոպական Միության, Միացյալ Նահանգների եւ միջազգային ֆինանսական կազմակերպությունների հետ ազատական բարեփոխումների ապահովման եւ տնտեսական զարգացման ինստիտուտների ձեւավորման ու կայացման բնագավառում:

Համաշխարհային բանկի, Արժույթի միջազգային հմինադրամի եւ միջազգային այլ ֆինանսական ինստիտուտների աջակցությամբ, պետությունը պետք է մաքսիմալ ջանքեր գործադրի ներտնտեսական իրավիճակի, մակրոտնտեսական եւ ֆինանսական կայունության պահպանման, պետության ստանձնած ու հարաճող սոցիալական պարտավորությունների, ներդրումային ծրագրերի ու արտաքին պարտքի կառավարման օպտիմալ համամասնության ձեւավորման նպատակով:

1. **Մարդկային կապիտալի զարգացում**

Գիտությունը, կրթությունը եւ առողջապահությունը պետք է համընթաց լինեն տեխնոլոգիական առաջընթացի պահանջներին։ Անհրաժեշտ է գիտության եւ կրթության միջեւ ստեղծել ավելի սերտ ինստիտուցիոնալ կապ։ Պետք է խրախուսվի գիտահետազոտական գործունեության եւ դասավանդման համատեղումը` որպես գիտական արդյունքի կիրառելիության եւ կրթության որակի բարձրացման գործիք։

Գիտության, կրթության, առողջապահության ֆինանսավորման ներկա վիճակը (կրթությանը հատկացվող ծախսերը կազմում են ընդամենը ՀՆԱ-ի շուրջ 2 տոկոսը, բարձրագույն եւ միջին մասնագիտական կրթության մասնաբաժինները չեն գերազանցում պետական բյուջեից կրթությանն ուղղված 8-9 տոկոսը, գիտությանը հատկացվում է ՀՆԱ-ի խղճուկ 0,24 տոկոսը, իսկ առողջապահությանը՝ 1,7 տոկոսը) պարզապես անհանդուրժելի է իրեն քաղաքակիրթ համարող ազգի համար։ Գիտության ֆինանսավորման առաջնայնությունները պետք է տրվեն ավանդաբար Հայաստանում զարգացած ֆունդամենտալ գիտությանը, նոր տեխնոլոգիաների զարգացմանը, ինչպես նաեւ Հայաստանին հատուկ առնչվող ուղղություններին։

Առանցքային նշանակություն ունի գիտության, կրթության եւ առողջապահության տեխնոլոգիական արդիականացումը եւ համապատասխանեցումը ժամանակակից մարտահրավերներին։ Խնդիրը հնարավոր չէ լուծել առանց կրթության համակարգի արմատական փոփոխության, որի գլխավոր նպատակը պետք է դառնա համապատասխան մեծազանգված եւ որակյալ մարդկային կապիտալի ձեւավորումը, ինչպես նաեւ ժամանակակից կրթական ծրագրերի ներդրումը։ Այդ առումով առանցքային նշանակություն է ստանում դասախոսական եւ ուսուցչական մասնագիտական ռեսուրսի շեշտակի զարգացման, իսկ որոշ դեպքերում՝ պարզապես վերստեղծմանն ուղղված ներդրումային ծրագրերի իրականացումը «վերապատրաստողներ` վերապատրաստողների համար» ինստիտուցիոնալ համակարգի ստեղծման հիման վրա։

Կրթական, մշակութային, տեխնոլոգիական զարգացման տեսակետից ռազմավարական նշանակություն ունի հայերենի թվայնացումը՝ ժամանակակից թվային տեխնոլոգիաներով հայերենի օգտագործման հնարավորությունների եւ կարողությունների ընդարձակումը։ Լինելով բնակչությամբ փոքր երկիր՝ Հայաստանը չի կարող այդ հարցում ապավինել շուկայական գործընթացներին, եւ հայերենը պետական աջակցության կարիք ունի։

Առողջապահության համակարգի բարեփոխումը ենթադրում է անցում «հիվանդապահությունից» դեպի առողջության պահպանում, համապարփակ առողջապահական ապահովագրություն, սպորտի զանգվածայնացում, սեփական բարձրորակ դեղագործական եւ կենսատեխնոլոգիական արդյունաբերության զարգացում։

Պետական քաղաքականության առանցքային ուղղություններն, ըստ այդմ, ենթադրում են հետեւյալ անելիքները.

* 1. Խրախուսել գիտահետազոտական կազմակերպությունների, բարձրագույն ուսումնական հաստատությունների եւ բարձր տեխնոլոգիական ձեռնարկությունների համագործակցությունը եւ արդյունավետ միավորումների ստեղծումը։ Ստեղծվելիք Բարձրագույն տեխնոլոգիական խորհուրդը պետք է ստանձնի բարձր տեխնոլոգիաների բնագավառում աշխատող ձեռնարկությունների, գիտական կազմակերպությունների, բարձրագույն եւ միջին մասնագիտական կրթական կազմակերպությունների, բանակի կարիքների եւ զարգացման պահանջարկների համադրումը եւ համակարգումը։
  2. Պետական բյուջեից առողջապահության ոլորտին տրամադրվող միջոցների մակարդակը աստիճանաբար ավելացնել և առաջիկա հինգ տարիներին հասցնել մինչև ՀՆԱ առնվազն 3 տոկոսի:
  3. Նեղ մասնագիտացված ԲՈՒՀ-երը փոխարինել բազմաոլորտ համալսարաններով, ինչը թույլ կտա ապահովել մրցակցային միջավայր բարձրագույն կրթության ու գիտության բնագավառում։
  4. Քաջալերել կրթական ու գիտական համակարգերի միջազգային ինտեգրացիան, ինչը հնարավորություն կտա մեր գիտությունն ու կրթությունը համապատասխանեցնել միջազգային ստանդարտներին։
  5. Գիտության ֆինանսավորումը սահմանել առնվազն ՀՆԱ–ի 1 տոկոսի չափով՝ տարեկան 0.2 % աճի միտումով։ Սահմանել բարձրագույն կրթության պետական ֆինանսավորման նվազագույն շեմ՝ ՀՆԱ–ի առնվազն 1 տոկոսի չափով, գիտության ֆինանսավորումը սահմանել առնվազն ՀՆԱ–ի 1 տոկոսի չափով՝ տարեկան 0.2 % աճի միտումով, աստիճանաբար հասցնելով 3 տոկոսի, իսկ հանրակրթության, միջին եւ նախնական մասնագիտական կրթության ծախսերը` ՀՆԱ–ի 3 տոկոսի չափով։
  6. Կրթության ոլորտում ապահովել ուսումնական հաստատությունն ընտրելու ազատություն՝ աստիճանաբար անցում կատարելով հավաստագրային ֆինանսավորման «գումարը հետեւում է սովորողին» սկզբունքով, պետության կողմից ֆինանսավորել ոչ թե բուժհիմնարկները, այլ քաղաքացիներին։
  7. Ուսուցիչների, դասախոսների, առողջապահական համակարգի աշխատողների մասնագիտական կարողությունների շարունակական զարգացման եւ տեխնոլոգիական առաջընթացի պահանջներին համապատասխանեցման նպատակով իրականացնել մասնագետների լայնածավալ վերապատրաստումների պետական ծրագրեր եւ ներդնել գործունեության անհատական լիցենզավորման համակարգ։
  8. Պետականորեն աջակցել տեղեկատվական եւ այլ բարձր տեխնոլոգիաների զարգացմանը, հանրակրթական ծրագրերում ներդնել ժամանակակից տեխնոլոգիաների ուսումնասիրության՝ կյանքի տարբեր ասպարեզներում գործնական կիրառում ունեցող նորագույն տեխնոլոգիական սարքավորումների եւ ծրագրային հավելվածների, մեքենագրման, թիմային աշխատանքի, բիզնեսի եւ հաճախորդային ռեսուրսների կազմակերպման (CRM) մեթոդների եւ հավելվածների հետ աշխատելու հմտությունների ձեւավորման նպատակով՝ աստիճանաբար անցում կատարելով «գիտելիքների յուրացման» պասիվ սկզբունքից դեպի «գիտելիքների ստեղծում» ակտիվ սկզբունքը, ինչը տեխնոլոգիաների դինամիկ զարգացման ժամանակակից դարաշրջանում կապահովի նոր սերնդի ստեղծագործողի եւ նորարարի հոգեբանության դաստիարակումը։
  9. Ընդլայնել Լեզվի կոմիտեի ֆինանսավորումը եւ գործառույթները, նրա վրա դնելով պարտականություն` պետականորեն աջակցել առաջատար համակարգչային, ծրագրային եւ ինտերնետային տեխնոլոգիաներում հայերենի կիրառման համար անհրաժեշտ սարքային եւ ծրագրային արտադրանքի ստեղծմանը, այդ թվում` առանձնահատուկ կարեւորելով լեզվամշակութային թվայնացած մրցունակ միջավայրի ստեղծումը եւ լեզվական տեխնոլոգիաների մշակումը։
  10. Աստիճանական անցում կատարել առողջության համապարփակ (պարտադիր) ապահովագրությանը, հիմնված «հարուստը վճարում է աղքատի, առողջը` հիվանդի, աշխատողը` գործազուրկի, երիտասարդը` տարեցի համար» սկզբունքի վրա: Ապահովագրության համընդհանուր ծածկույթ ապահովելու համար առաջիկա հինգ տարիներին, առանձին ապահովադիրների (աշխատող, գործատու, պետական բյուջե) կողմից ապահովագրավճարների չափի աստիճանական ավելացմանը զուգընթաց, մեծացնել բնակչության նորանոր խմբերի ընդգրկումը, ինչպես նաեւ ապահովագրական բուժօգնության ծավալները:
  11. Նախաձեռնել օրենսդրական անհրաժեշտ կարգավորումներ պահանջող հեռավար բժշկության տարրերի իրականացում թե՛ ներհանրապետական մակարդակում, թե՛ միջազգային պայմանավորվածությունների շրջանակներում։
  12. Նորագույն տեխնոլոգիաների կիրառմամբ զարգացնել դեղերի, դեղագործական ապրանքների, բժշկական նշանակության սարքերի ու սարքավորումների արտադրությունը, շեշտը դնելով համաճարակի դեմ պայքարում կիրառվող դեղամիջոցների, օգտագործվող սարքերի եւ սարքավորումների արտադրության վրա:
  13. Իրագործել հատուկ պետական ծրագիր արցախյան պատերազմում հաշնադամ դարձած զինվորների ռեաբիլիտացիայի եւ հանրային կյանքում ինտեգրացիայի համար:

1. **Արդարադատություն**

Դատաիրավական համակարգում նույնպես անհրաժեշտ են արմատական բարեփոխումներ։ Որպես առաջնային քայլ` դատական համակարգը պետք է մաքրել, ազատել դատավորի բարձր կոչումը վարկաբեկած, կոռումպացված ու կամակատար դատական կադրերից: Շինծու ու կեղծ մեղադրանքներով անմեղ անձանց կալանավորած եւ դատապարտած, ՀՀ քաղաքացու սահմանադրական իրավունքներն ու ազատությունները դիտավորությամբ եւ միտումնավոր ոտնահարած, քաղաքացիների սեփականության իրավունքները խախտած ու ապօրինի ունեզրկած բոլոր դատավորները, օրենքով սահմանված կարգով, պետք է ենթարկվեն կարգապահական եւ քրեական պատասխանատվության, դադարեցվեն նրանց լիազորությունները:

Այդ գործընթացի կազմակերպմանը կնպաստի ընդհանուր իրավասության դատարանների նոր համակարգի ներմուծումը, որը հիմնված է լինելու ընդհանուր իրավասության առաջին ատյանի դատարանների երկօղակ կառուցվածքի վրա: Ընդհանուր իրավասության դատարանների առաջին օղակում` տեղական դատարանների ընդդատությանը կհանձնվեն ոչ մեծ ծանրության եւ միջին ծանրության հանցագործությունների վերաբերյալ քրեական գործերի, մինչեւ 3 մլն դրամի վերաբերյալ քաղաքացիական վեճերի ու բոլոր իրավաբանական փաստերի հաստատման վերաբերյալ գործերը: Երկրորդ օղակի` դատարանների ընդդատությանը կհանձնվեն ծանր ու առանձնապես ծանր հանցագործությունների վերաբերյալ գործերը եւ 3 մլն դրամից ավելի հայցապահանջի վերաբերյալ քաղաքացիական վեճերը:

Ընդհանուր իրավասության առաջին ատյանի դատարանների երկօղակ կառուցվածքը տարբեր մոդիֆիկացիաներով տարածված է աշխարհի բազմաթիվ երկրներում, հավասարաչափ ընդունված է թե՛ անգլո-սաքսոնական, թե՛ մայրցամաքային իրավական համակարգեր ունեցող պետություններում: Ելնելով հանցանքների ծանրությունից, քրեական գործերի ու իրավաբանական վեճերի բարդությունից ու կարեւորությունից, դրանց կարգավորման ու լուծման նպատակով, պետությունները նախատեսում են իրավապահ ու դատական մարմինների միջոցների ծախսային տարբեր ռեժիմներ, դրանք քննող դատարանների կազմակերպական ու նաեւ դատավարական, ընթացակարգային առանձնահատկություններ:

Առաջին ատյանի դատարանների առաջարկվող երկօղակ կառուցվածքը հնարավորություն կընձեռի ունենալու ոչ միայն պրոֆեսիոնալ, այլեւ խնայողական դատարան: Բազմափորձ ու հմուտ դատավորները կներգրավվեն ծանր ու բարդ հանցագործությունների, խրթին իրավաբանական վեճերի քննությանը, իսկ երիտասարդ ու նորանշանակ դատավորները փորձառություն եւ մասնագիտական հմտություններ ձեռք կբերեն առաջին օղակի դատարաններում:

Առաջարկում ենք ներդնել «համագործակցության վարույթ» կամ «մեղքի ընդունման գործարք» (plea bargaining) կոչվող դատավարական ինստիտուտը: Այդ ինստիտուտը վաղուց գոյություն ունի Միացյալ Նահանգներում, Մեծ Բրիտանիայում, Հնդկաստանում, Իտալիայում, Ֆրանսիայում, Իսրայելում, իսկ հետխորհրդային երկրներից՝ Էստոնիայում, Վրաստանում, Ղազախստանում, Մոլդովայում եւ Ռուսաստանի Դաշնությունում:

Մեղքի ընդունման գործարքը ստեղծվել է որպես կազմակերպված հանցավորության դեմ պայքարի եւ ծանր հանցագործությունների բացահայտման արդյունավետ միջոց: Դրա էությունն այն է, որ արդարադատության համակարգը ստեղծում է հանցագործության մեջ մեղադրվող անձի հետ համագործակցության օրինական մեխանիզմ` կազմակերպված հանցավորության բացահայտումը խրախուսելու նպատակով: Մեղադրյալի եւ մեղադրանքի կողմի միջեւ կնքվում է համաձայնագիր համագործակցության մասին, որով նշվում են համագործակցության բնույթը, կազմակերպիչները եւ այլ՝ գործի բացահայտման համար հանգամանքներ, ու դրա արդյունքում մեղադրյալի համար առաջանում են բարենպաստ հետեւանքներ, իսկ քրեական վարույթ իրականացնող մարմինն արդյունավետորեն կատարում է իր առջեւ դրված խնդիրը: Այսինքն, ծանր հանցագործությանն առնչված կամ մասնակից դարձած անձը կարող է ցուցմունք տալ ավելի ծանր հանցագործության հանգամանքների մասին եւ դրանով հայտնվի ավելի բարենպաստ պայմաններում:

Այս ինստիտուտի կիրառման արդյունքում մեղադրյալի նկատմամբ նշանակվում է օրենքով նախատեսվածից մեղմ պատիժ կամ նշանակված պատիժը պայմանականորեն չի կիրառվում: ԱՄՆ-ում մեղքի ընդունման գործարքով («Արդարադատության հետ գործարք») է կայացվում դատավճիռների շուրջ 90 %-ը: Այս վարույթով քննվող գործերով զգալիորեն նվազեցվում է գործի քննության տեւողությունը. սա իրականացվում է երկու փուլով, եթե մեղադրյալը մեղքն ընդունել է, ապա ներկայացվում է մեղադրական եզրակացությունը, եւ կայացվում է դատավճիռ:

Այս ինստիտուտի ներդրումն իրական հնարավորություն կստեղծի ոչ միայն ապագայում քրեական արդարադատության արդյունավետության բարձրացման համար, այլեւ սրա շնորհիվ հնարավոր կլինի բացահայտել նախկինում կատարված ծանր հանցագործությունները՝ Մարտի 1, պետական թալանի բացահայտում եւ այլն: